துனித் வெல்லாளகே

துனித் வெல்லாளகே (Dunith Nethmika Wellalage, பிறப்பு: 9 சனவரி 2003)  ஒரு தொழில்முறை இலங்கைத் துடுப்பாட்ட வீரர் ஆவார். இவர் சூன் 2022 இல் இலங்கை தேசிய அணிக்காக பன்னாட்டுப் போட்டிகளில் அறிமுகமானார். மொறட்டுவை புனித செபத்தியன் கல்லூரியிலும், மருதானை புனித யோசேப்புக் கல்லூரியிலும் கல்வி பயின்றார்.

உள்ளூர்ப் போட்டிகளில் பங்கேற்பு
2022 சூலையில், யாழ்ப்பாணம் கிங்சு அணியில் சேர்ந்து லங்கா பிரிமியர் லீக்கின் மூன்றாவது பதிப்பில் விளையாடினார். 2024 இல் வங்காளதேச பிரிமியர் தொடரில் போர்ச்சூன் பரிசால் அணியிலும் விளையாடி வருகிறார்.

பன்னாட்டுப் போட்டிகள்
சனவரி 2022 இல், மேற்கிந்தியத் தீவுகளில் 2022 ஐசிசி 19-இற்குட்பட்டோருக்கான துடுப்பாட்ட உலகக்கிண்ணத்திற்கான இலங்கை அணியின் தலைவராக வெல்லாலகே நியமிக்கப்பட்டார். இச்சுற்றில் இலங்கையின் தொடக்க ஆட்டத்தில், வெல்லாளகே ஐந்து இலக்குகளை வீழ்த்தி, ஆட்ட நாயகனாகத் தேர்ந்தெடுக்கப்பட்டார். இச்சுற்றில், இலங்கையின் அடுத்த போட்டியில், இவர் மற்றொரு ஐந்து இலக்குகளை எடுத்து, போட்டியின் நாயகனாக மீண்டும் தேர்ந்தெடுக்கப்பட்டார். தென்னாப்பிரிக்காவிற்கு எதிரான இலங்கையின் சூப்பர் லீக் அரையிறுதிப் போட்டியில், வெல்லாளகே 113 ஓட்டங்களை எடுத்தார். 19-வயதுக்குட்பட்ட துடுப்பாட்ட உலகக்கிண்ணத்தில் சதம் அடித்த இலங்கை அணியின் முதல் தலைவர் என்ற பெருமையைப் பெற்றார். 19 வயதுக்குட்பட்டோருக்கான உலகக் கிண்ணச் சுற்றில், பதினேழு தடவை ஆட்டமிழக்கச் செய்து, முன்னணி இலக்கு வீழ்த்தாளராக முடித்தார்.

2022 மே மாதத்தின் பிற்பகுதியில், இலங்கையின் ஒரு நாள் பன்னாட்டு அணியில், ஆத்திரேலியாவுக்கு எதிரான தொடரில் இடம் பெற்றார். 2022 சூன் 14 அன்று இலங்கைக்காக ஆத்திரேலியாவுக்கு எதிராக தனது பன்னாட்டு ஒருநாளில் அறிமுகமானார். அடுத்த மாதம், ஆத்திரேலியாவுக்கு எதிரான இரண்டாவது போட்டிக்கான இலங்கையின் தேர்வு அணியில் சேர்க்கப்பட்டார்.

சூலை 2022 இல், பாக்கித்தானுக்கு எதிரான தொடருக்காக இலங்கையின் தேர்வு அணியில் இடம் பெற்றார். 2022 சூலை 24 அன்று, பாக்கித்தானுக்கு எதிராக இலங்கைக்காக தனது முதலாவது தேர்வுப் போட்டியில் அறிமுகமானார்.

2024 மே மாதத்தில், 2024 ஐசிசி ஆண்கள் இருபது20 உலகக்கிண்ணத் தொடரில் விளையாட அழைக்கப்பட்டார்.

மேற்கோள்கள்

வெளி இணைப்புகள்


பகுப்பு:2003 பிறப்புகள்
பகுப்பு:வாழும் மக்கள்
பகுப்பு:இலங்கைத் துடுப்பாட்டக்காரர்கள்
பகுப்பு:கொழும்பு மாவட்ட நபர்கள்